text: Мирослав Севлиевски, депутат от НДСВ: ВКАРАХА МЕ ВЪВ ВОЙНА, КОЯТО ЩЕ СПЕЧЕЛЯ
  Г-н Севлиевски, как ще коментирате появата ви в папка "Мафия"?
  - Смятам, че тази папка се нарича не "мафия", а папка "компромат", МВР или "смях". Бъдещето ще покаже кое е вярно. Това е очевиден опит за компроматна война. Не съм учуден, очаквах го. Аз съм чист пред съвестта си и бъдещето ще го покаже. Но понеже вярвам, че съм в компроматна война, от днес нататък ще бъда много пестелив в думите си. И ще спечеля войната.
  Кой води компроматната война?
  - Е, всички засегнати. Те са много. Тези, които наричам "политически интриганти". Онези, които са против, че съм защитавал "Краун ейджънтс". И които ги е страх, че ще има данъчна полиция.
  Това може ли да е атака срещу "Новото време"?
  - "Новото време" винаги е имало проблеми със старото време.
  - Пламен Панайотов ли е вашият основен политически опонент?
  - Никога г-н Панайотов не е бил мой политически опонент. Той по-скоро е мой политически съратник.
  Значи по-скоро да търсим в опозицията врага?
  - Днес няма да посочвам врага. Нещата са много прости. Въпросът е има ли въобще такива снимки. Аз снимки с този човек (Иван Тодоров-Доктора - бел. ред.) нямам.
  А бил ли сте с този човек на яхта?
  - Да. Бил съм на яхта и тя не е била негова. И съм бил на гости на наш общ приятел. Този човек е бил един от гостите на коктейлите. Това е. Както каза и колегата ми Борислав Цеков, без да се хваля, имам снимка с папата. Но това не означава, че съм католик.
  Ще се защитавате ли по съдебен ред?
  - Да, ако е необходимо. Не ме карайте да казвам всичко, което знам сега.
  Ще искате ли среща с ген. Борисов?
  - Да. Нямам проблем с ген. Борисов. Сигурно ще поискам среща и с главния прокурор. Ще защитавам името си. Засегнатите от позицията ми по случая "Гном" очевидно също не са щастливи. Но това е животът. Преди години д-р Желю Желев ми каза: Когато имаш такъв проблем, осветли го, това ти е единственото спасение. А пък един друг човек ми каза: Пази се, защото някой път от една твоя снимка могат да направят преценка на целия ти живот.